‘সিকন্দার’ প্রচারে দুবাইয়ের রাস্তায় হাত নেড়ে ডেকে তুললেন ছবি ‘ফ্যান মোমেন্ট’

ওয়েব ডেস্ক: গতকাল প্রেক্ষাগৃহে মুক্তি পেয়েছে ‘সিকন্দার'(Sikandar)। প্রথম দিন থেকেই ছবিটি বক্স অফিসে বেশ ভালো সাড়া ফেলেছে। মুক্তির কয়েকদিন আগে, ছবির প্রচারের জন্য ভাইজান সলমন খান(Bhaijan Salman Khan) উড়ে গিয়েছিলেন দুবাইয়ে(Dubai)। সেখানে, এক অপ্রত্যাশিত মুহূর্তে, রাস্তায় গাড়ির ভেতর থেকে তিনি এক ভক্তের সাথে সেলফি তোলেন। এই অপ্রত্যাশিত ‘ফ্যান মোমেন্ট’টি(Fan Moment) মুহূর্তে নেটদুনিয়ায় আলোড়ন ফেলে দেয়।

সম্প্রতি, নাওমি ডি সুজা নামের এক ইনস্টাগ্রাম ব্যবহারকারী কিছু ছবি ও ভিডিও শেয়ার করেছেন, যা দ্রুত ভাইরাল হয়ে যায়। দুবাইয়ের বাসিন্দা নাওমির এই ছবিগুলি ভাইরাল হওয়ার মূল কারণ ভাইজান স্বয়ং। দুবাইয়ের ব্যস্ত আল ঘারবি স্ট্রিটে, হঠাৎই তিনি ভাইজানের গাড়ি দেখতে পান। দূর থেকে ছবি তোলার চেষ্টা করছিলেন তিনি, কিন্তু এরপর যা ঘটল, তা সম্ভবত তিনি স্বপ্নেও কল্পনা করতে পারেননি।

আরও পড়ুন:ঈদের চমক: কি কারনে ১.৭২ লক্ষ টাকার ‘সিকন্দর’ এর টিকিট কিনলেন সলমন ভক্ত?

নাওমি যে ছবিগুলি পোস্ট করেছেন, তাতে দেখা যায় তিনি সলমনের সাথে সেলফি তুলছেন। ছবিতে, ভাইজানকে গাড়ির ভেতরে বসে থাকতে দেখা যায়, আর নাওমি বাইরে থেকে সেলফি তুলছেন। কিন্তু এই সাধারণ দৃশ্যটিই কেন এত ভাইরাল হল?

এর উত্তর লুকিয়ে আছে ভিডিওতে। ভিডিওতে দেখা যায়, সলমনের গাড়ি জ্যামে আটকে আছে। গাড়ির ভেতর থেকে তিনি হঠাৎ লক্ষ্য করেন, এক তরুণী দূর থেকে ক্যামেরায় ছবি তোলার চেষ্টা করছেন। তৎক্ষণাৎ, তিনি অতি আন্তরিকতার সাথে গাড়ির কাঁচ নামিয়ে মেয়েটিকে কাছে ডাকেন এবং একসাথে সেলফি তোলেন।

ভক্তের প্রতি ভাইজানের এই উদারতা দেখে সবাই তাঁর প্রশংসায় পঞ্চমুখ। কেউ কেউ অবশ্য এই ঘটনাকে সিনেমার প্রচারের কৌশল হিসেবেও দেখছেন। তবে কারণ যাই হোক না কেন, সলমনের এত কাছ থেকে ছবি তোলার স্বপ্ন পূরণ হওয়ায় দুবাইয়ের তরুণী আনন্দে আপ্লুত।